2021. gada Noteikumi Nr.

Rīgā (prot. Nr.  )

**Noteikumi par aizdevumiem ar kapitāla atlaidi investīciju projektiem komersantiem konkurētspējas veicināšanai**

Izdoti saskaņā ar

[Attīstības finanšu institūcijas likuma](https://m.likumi.lv/ta/id/270323-attistibas-finansu-institucijas-likums)

[12. panta](https://m.likumi.lv/ta/id/270323-attistibas-finansu-institucijas-likums#p12) ceturto daļu

**I. Vispārīgie jautājumi**

1. Noteikumi nosaka:

1.1. atbalsta piešķiršanas nosacījumus aizdevumu un kapitāla atlaides (kas tiek piešķirta kā aizdevuma pamatsummas daļēja dzēšana) (turpmāk – aizdevumu programma) veidā;

1.2. kārtību, kādā īsteno šajos noteikumos ietverto aizdevumu programmu;

1.3. aizdevumu programmas īstenošanai pieejamo finansējumu;

1.4. atbalstāmo darbību un izmaksu attiecināmības nosacījumus;

1.5. atbalsta uzskaiti, neatbalstāmās nozares un darbības.

2. Aizdevumu programmas mērķis ir sniegt atbalstu komersantu dzīvotspējīgu uzņēmējdarbības projektu īstenošanai, veicinot to attīstību, konkurētspēju, eksporta apjoma palielināšanu, nodrošinot finansējumu tādu projektu īstenošanai, kuri ir vērsti uz jaunu iekārtu un tehnoloģisko procesu ieviešanu,.

3. Aizdevumu programmas ietvaros aizdevumus izsniedz un kapitāla atlaidi piešķir akciju sabiedrība "Attīstības finanšu institūcija Altum" (turpmāk – sabiedrība "Altum"). Sabiedrība “Altum” aizdevumu var sniegt kopā ar citu finansētāju (starptautiska finanšu institūcija vai ieguldījumu fonds, vai kredītiestāde).

4. Aizdevumu programmas ietvaros izvērtējumu par komersanta atbilstību kapitāla atlaides saņemšanai sniedz Latvijas Investīciju un attīstības aģentūra (turpmāk – LIAA).

5. Šo noteikumu izpratnē finansējumu var saņemt komersants, kas atbilst šādiem nosacījumiem:

5.1. tas ir lielais komersants, kas atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Komisijas regula Nr. 651/2014), 2. panta 24. punktā noteiktajai definīcijai, vai vidējais komersants, kas atbilst Komisijas regulas Nr. 651/2014 I pielikuma 2. panta 1. punktā noteiktajiem kritērijiem un pārsniedz Komisijas regulas Nr. 651/2014 I pielikuma 2. panta 2. punktā noteiktos kritērijus;

5.2. tas ir reģistrēts Latvijas Republikas Komercreģistrā;

5.3. tā investīciju projekta mērķis ir jaunu iekārtu un tehnoloģisko procesu ieviešana ražošanā vai pakalpojumu sniegšanā šo noteikumu 19.2. apakšpunktā minētajās atbalstāmajās nozarēs, tai skaitā uzņēmējdarbības vietas produkcijas dažādošanai ar produktiem, kuri uzņēmējdarbības vietā iepriekš nav ražoti, vai būtiskām pārmaiņas esošas uzņēmējdarbības vietas kopējā ražošanas procesā;

5.4. aizdevuma mērķis atbilstoši Komisijas regulas Nr. 651/2014 2. panta 49. punktam ir investīcijas komersanta projekta sākotnējos ieguldījumos – materiālajos un nemateriālajos aktīvos ražošanas uzsākšanai, paplašināšanai (tai skaitā komersantu pārņemšanai) un efektivizācijai, uzņēmējdarbības vietas produkcijas dažādošanai ar produktiem, kuri uzņēmējdarbības vietā iepriekš nav ražoti, vai būtiskām pārmaiņām esošas uzņēmējdarbības vietas kopējā ražošanas procesā; vai komercsabiedrības aktīvu iegādei, kas ir slēgta vai būtu slēgta, ja tā nebūtu iegādāta, un to ir iegādājies ar pārdevēju nesaistīts ieguldītājs. Iegādātajiem aktīviem ir jābūt jauniem, izņemot, ja tos iegādājas vidējais uzņēmums, un izņemot uzņēmējdarbības vietas iegādi.

5.5. tam saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju nav nodokļu vai nodevu parādu, tai skaitā valsts sociālās apdrošināšanas obligāto iemaksu parāda, kas kopsummā pārsniedz 1000 *euro*, izņemot nodokļu maksājumus, kuru segšanai ir piešķirts samaksas termiņa pagarinājums, ir noslēgta vienošanās par labprātīgu nodokļu samaksu vai noslēgts vienošanās līgums;

5.6. tas nav uzskatāms par grūtībās nonākušu uzņēmumu saskaņā ar Komisijas regulas Nr. 651/2014 2. panta 18. punktu;

5.7. uz to neattiecas līdzekļu atgūšanas rīkojums saskaņā ar Komisijas regulas Nr. 651/2014 1. panta 4. punkta "a" apakšpunktu;

5.8. ieguldījums atbalsta komersanta darbību saskaņā ar Eiropas Savienības mērķiem un Latvijas saistībām, kas attiecas uz zaļo un digitālo transformāciju, tostarp Eiropas Savienības mērķi līdz 2050. gadam panākt klimatneitralitāti.

6. Šo noteikumu izpratnē saistītās personas ir saimnieciskās darbības veicēji, kas atbilst Komisijas regulas Nr. 651/2014 I pielikuma 3. panta 3. punktā noteiktajai definīcijai.

7. Aizdevumu programmas īstenošanai pieejamo finansējumu veido valsts budžeta finansējums 58 565 000 *euro* apmērā. Finansējumu izmanto sabiedrības "Altum" sagaidāmo zaudējumu segšanai, kapitāla atlaides segšanai.

8. Lai nodrošinātu finansējumu aizdevumu piešķiršanai, kas nav paredzēta kapitāla atlaidei, sabiedrība "Altum" var piesaistīt valsts aizdevumu kredītlīnijas veidā un/vai piesaistīt finansējumu tirgū, kas ir līdz 400 000 000 *euro*. Finansējuma piesaiste tiek nodrošināta katra individuāla projekta līmenī. Valsts aizdevuma atmaksas termiņš ir līdz 2045. gada 31. decembrim. Valsts aizdevumam nepiemēro riska likmi, un to nodrošina ar komercķīlu, sabiedrībai "Altum" ieķīlājot prasījuma tiesības un to nākamās sastāvdaļas kā lietu kopību, kas izrietēs no sabiedrības "Altum" izsniegtajiem aizdevumiem.

9. Sabiedrības "Altum" un komersanta civiltiesiskā līguma, tai skaitā, par aizdevuma, kapitāla atlaides un aizdevuma pagarinājuma piešķiršanu, noslēgšanas datums uzskatāms par atbalsta piešķiršanas datumu, kurā ir noteikts atbalsta maksimālais apjoms, pirms kura ir izvērtēta atbilstība lielam vai vidējam komersanta statusam un to, vai uzņēmums nav grūtībās nonācis uzņēmums.

10. Komersants iesniedzot šo noteikumu 29. punktā minēto pieteikumu vienlaikus piesakās gan aizdevuma tai skaitā iespējamam pie pamatotiem apstākļiem tā pagarinājumam saskaņā ar šo noteikumu 25.punktu, gan kapitāla atlaides piešķiršanai.

11. Ekonomikas ministrija un sabiedrība "Altum", un LIAA slēdz līgumu par aizdevumu programmas ieviešanu un uzraudzību.

**II. Aizdevumu** **programmas** **nosacījumi**

12. Finansējumu sniedz kā reģionālo atbalstu saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. pantu.

13. Komersanta projektam piesaistītā finansējuma ietvaros atbalstu sniedz par ieguldījumiem materiālajos aktīvos (saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 29. punktu) un nemateriālajos aktīvos (saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 30. punktu), ievērojot šādus nosacījumus:

13.1. attiecināmās izmaksas ir sākotnējie ieguldījumi saskaņā ar Komisijas regulas Nr. 651/2014 2. panta 49. punkta "a" un "b" apakšpunktu;

13.2. aktīvi ir jauni (izņemot komercdarbības vietas iegādi vai ja aktīvus iegādājas vidējais komersants) atbilstoši Komisijas regulas Nr. 651/2014 14. panta 6. punktā minētajiem nosacījumiem;

13.3. Ar materiālo aktīvu nomu saistītās izmaksas, ja ir ievēroti šādi nosacījumi atbilstoši Komisijas regulas Nr. 651/2014 14. panta 6. punktā minētajiem nosacījumiem:

13.3.1. attiecībā uz zemi un ēkām lielu uzņēmumu gadījumā nomai jāilgst vismaz piecus gadus pēc ieguldījumu projekta paredzētās pabeigšanas dienas, bet vidējo uzņēmumu gadījumā – vismaz trīs gadus;

13.3.2. attiecībā uz ražotni vai iekārtām nomai jābūt finanšu izpirkumnomai (līzingam) un tās līgumā jābūt noteiktam atbalsta saņēmēja pienākumam pēc nomas termiņa beigām aktīvus izpirkt.

13.4. nemateriālie aktīvi atbilst Komisijas regulas Nr. 651/2014 14. panta 8. punktā minētajiem nosacījumiem. Lielajiem komersantiem nemateriālos aktīvus var finansēt līdz 50 % no sākotnējo ieguldījumu kopējām attiecināmajām ieguldījumu izmaksām;

13.5. maksimāli pieļaujamā atbalsta intensitāte aizdevumu programmas ietvaros, kas sevī iekļauj kapitāla atlaidi kopā ar aizdevumu subsīdijas ekvivalentu, ieskaitot aizdevuma termiņa pagarinājumu ir 35 % (lielajiem komersantiem) vai 45 % (vidējiem komersantiem) no attiecināmām izmaksām.

14. Lai saņemtu finansējumu, komersantam jāievēro šādi nosacījumi:

14.1. sniegtajam finansējumam ir stimulējoša ietekme atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 6. panta 2. punktā minētajām pazīmēm:

14.1.1. šo noteikumu 29.1. apakšpunktā minētais pieteikums ir iesniegts pirms darbu uzsākšanas ar ieguldījumu projektu;

14.1.2. ja projektam piesaista citu publisko finansējumu, darbu ar projektu var uzsākt tad, kad visās iestādēs, kur pretendē uz atbalstu, ir iesniegts pieteikums un ir pieņemts lēmums par atbalsta piešķiršanu vai noslēgts līgums, ja atbalstu nepiešķir ar lēmumu, atbilstoši Komisijas regulas Nr. 651/2014 6. panta 2. punktam;

14.2. ja projekts ir uzsākts pirms 29.1. apakšpunktā minētā pieteikuma iesniegšanas, tad projekts nav atbalstāms.

14.3. sākotnējie ieguldījumi paliek Latvijas Republikā vismaz piecus gadus (lielajiem komersantiem) vai trīs gadus (vidējiem komersantiem) atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 5. punktam;

14.4. komersants apstiprina, ka pēdējo divu gadu laikā pirms pieteikšanās uz atbalstu nav pārcēlis komercdarbības vietu no Eiropas Ekonomikas zonas uz komercdarbības vietu, kurā tiks veikts sākotnējais ieguldījums, kuram pieprasīts atbalsts, un apņemas to nedarīt divus gadus pēc tam, kad pabeigts sākotnējais ieguldījums, kuram tiek pieprasīts atbalsts.

15. Lielajiem komersantiem finansējumu būtiskām izmaiņām un esošas komercdarbības vietas darbības dažādošanai var piešķirt, ja tiek ievēroti Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 7. punktā minētie nosacījumi par:

15.1. atbalstāmajām izmaksām būtiskām pārmaiņām ražošanas procesā;

15.2. atbalstāmajām izmaksām esošas komercdarbības vietas darbības dažādošanai.

16. Ja projektu līdzfinansē cits finansētājs, attiecināmo izmaksu minimālais apmērs ir 10 000 000 *euro*, ievērojot šo noteikumu 19. punktā minētos nosacījumus:

16.1. Šī punkta ietvaros sabiedrības “Altum” aizdevums ir vismaz kapitāla atlaides apjomā

16.2.sabiedrības "Altum" finansējums ir struktūrā subordinēts attiecībā pret cita finansētāja sniegto ilgtermiņa kredītu vai finanšu līzingu un ir pastiprināts ar zemāku nodrošinājuma kārtu nekā cita finansētāja sniegtais ilgtermiņa kredīts vai finanšu līzings;

16.3.pēc finansējuma pieteikuma saņemšanas sabiedrība "Altum" sazinās ar citu finansētāju, kurā komersantam ir saistības, par iespēju kopīgi finansēt projektu.

17.Ja aizdevumu piešķir sabiedrība “Altum”, aizdevuma maksimālais apmērs nevar pārsniegt 15 000 000 *euro*.

18. Aizdevuma un aizdevuma pagarinājuma termiņu nosaka, ņemot vērā aizņēmēja nozares specifiku, ekonomisko ciklu, finansējuma izmantošanas mērķi un iegādājamo aktīvu lietderīgo kalpošanas laiku un amortizācijas termiņu. Aizdevuma, un aizdevuma pagarinājuma termiņš nepārsniedz 20 gadus.

19. Aizdevumu aizdevuma programmas ietvaros sniedz komersantu projektiem ievērojot šādus nosacījumus:

19.1. projektā paredzēto attiecināmo izmaksu apjoms ir vismaz 10 000 000 *euro*;

19.2. atbalstāmās nozares šo noteikumu izpratnē (izņemot tās nozares, kas norādītas šo noteikumu 40.punktā) ir saimnieciskās darbības veidi, kas tiek īstenoti šādos Viedās specializācijas prioritārajos sektoros:

198.2.1. zināšanu ietilpīga bioekonomika;

19.2.2. biomedicīna, medicīnas tehnoloģijas, farmācija;

19.2.3. fotonika un viedie materiāli, tehnoloģijas un inženiersistēmas;

19. 2.4. viedā enerģētika un mobilitāte;

19. 2.5. informācijas un komunikācijas tehnoloģijas.

19.3. nekustamais īpašums, kurā veic un izmanto ilgtermiņa sākotnējos ieguldījumus, ir komersanta īpašums vai komersantam uz to ir ilgtermiņa nomas tiesības uz termiņu ar kādu tiek izsniegts aizdevums, bet ne īsāks kā 5 gadi pēc kapitāla atlaides saņemšanas lielo uzņēmumu gadījumā un vidējo uzņēmumu gadījumā – ne īsāks kā 3 gadi, un tās ir nostiprinātas zemesgrāmatā. Ja nekustamo īpašumu nomā no valsts vai pašvaldības, ilgtermiņa nomas tiesībām jābūt vismaz uz termiņu ar kādu tiek izsniegts aizdevums, bet ne īsāks kā 5 gadi pēc kapitāla atlaides saņemšanas lielo uzņēmumu gadījumā un vidējo uzņēmumu gadījumā – ne īsāks kā 3 gadi;​

19.4. sākotnējos ilgtermiņa ieguldījumos neietver transportlīdzekļus, kuri saskaņā ar normatīvajiem aktiem satiksmes jomā ir paredzēti reģistrācijai Ceļu satiksmes drošības direkcijā vai Valsts tehniskās uzraudzības aģentūras Traktortehnikas reģistrā;

19.5. Komersantam jānodrošina grāmatvedības uzskaite, kurā ir skaidri nodalīta investīciju projekta izmaksu nošķiršana.

20. Kapitāla atlaide ir līdz 30% no aizdevuma summas, kuru piešķir aizdevuma pamatsummas daļējai dzēšanai, bet ne vairāk kā 10 000 000 euro, nepārsniedzot šo noteikumu 13.5 vai 33. punktā noteikto pieļaujamo atbalsta intensitāti.

21. Atbalstu kapitāla atlaidei aizdevuma līguma ietvaros komersants var pieteikt LIAA pēc projekta īstenošanas visa aizdevuma līguma darbības laikā, bet ne ātrāk kā pēc 12 mēnešiem kopš projekta pilnīgas pabeigšanas, kas var tikt piešķirta, ja tiek izpildīti vismaz četri no šādiem kritērijiem:

21.1. mēneša vidējā bruto darba samaksa darbiniekiem nav mazāka par mēneša vidējās bruto darba samaksas apmēru reģionā iepriekšējā gadā, kam piemērots koeficients 1,3 (izņemot Rīgu, kur mēneša vidējā bruto darba samaksa darbiniekiem nav mazāka par mēneša vidējās bruto darba samaksas apmēru tautsaimniecībā iepriekšējā gadā, kam piemērots koeficients 1,3) kas jāsaglabā vismaz 5 gadus no projekta īstenošanas brīža;

21.2. preču vai pakalpojumu eksporta apjoms investīciju projekta rezultātā ir vismaz 3 000 000 *euro*  pēc investīciju projekta īstenošanas;​

21.3. investīciju projekta īstenošanas rezultātā uz katriem kapitāla atlaides 250 000 *euro* ir radīta viena jauna darba vieta ar pilnu darba slodzi un kopā ir radītas ne mazāk kā 12 jaunas darba vietas ar pilnu darba slodzi. Jaunradītajās darba vietās nodarbinātās personas divu gadu laikā pirms finansējuma pieteikuma iesniegšanas dienas nav tikušas nodarbinātas projekta iesniedzēja, nomnieka vai tā saistīto personu grupā atbilstoši Valsts ieņēmumu dienesta vai Valsts sociālās apdrošināšanas aģentūras sniegtajai informācijai;

21.4. komersanta kopējais ieguldījumu apjoms pētniecībā un attīstībā triju gadu periodā pēc investīciju projekta īstenošanas ir vismaz 250 000 *euro;*

21.5. vismaz 20% no investīciju projekta ieguldījumiem ir vērsti uz ieguldījumiem zaļo tehnoloģiju izmantošanu produktu ražošanas un pakalpojumu sniegšanas procesā un citos uz klimata pārmaiņu ietekmes mazināšanu vērstu produktu ražošanā (piemēram, enerģijas uzkrāšana un atguve; videi draudzīgu un energoefektīvu materiālu un produktu radīšana; viedā mobilitāte un tīra transportēšana; ūdens resursu vadība; gaisa piesārņojuma samazināšana; atkritumu apsaimniekošana - ražošanas procesu pārpalikumu izmantošana; produktu dzīves cikla paildzināšana).

22. Pēc investīciju projekta īstenošanas un kapitāla atlaides saņemšanas 5 gadu periodā pēc gada pārskata iesniegšanas:

22.1. LIAA atkārtoti izvērtē kapitāla atlaides piešķiršanas kritēriju izpildi, kur jābūt pilnībā izpildītiem finansējuma pieteikumā norādītajiem kapitāla atlaides saņemšanas kritērijiem;

22.2. šo noteikumu 21.4.apakšpunktā norādīto kritēriju LIAA pārbauda 3 gadu periodā;

22.3. ja LIAA konstatē, ka nav izpildīti noteiktie kapitāla atlaides piešķiršanas kritēriji, tad par to informē sabiedrību “Altum”;

22.4. gadījumā, ja izpildās 22.3. apakšpunktā minētais, tad sabiedrība “Altum” par piešķirtā kapitāla atlaides summu saglabā sabiedrības “Altum” izsniegto aizdevumu atbilstoši noslēgtajam civiltiesiskajam līgumam ar komersantu.

23. Komersants atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 14. punktam nodrošina līdzfinansējumu vismaz 25 % apmērā no projekta attiecināmajām izmaksām, izmantojot pašu līdzekļus vai ārējo finansējumu, tai skaitā cita finansētāja izsniegtu ilgtermiņa kredītu vai finanšu līzingu. Par šo līdzfinansējumu nav saņemts nekāds publiskais atbalsts, tai skaitā *de minimis* atbalsts.

24. Sabiedrības "Altum" aizdevuma un aizdevuma paredzamajai kapitāla atlaidei procentu likmi nosaka, ņemot vērā aizņēmēja kredītreitingu un aizdevuma nodrošinājuma līmeni.

25. Sabiedrība "Altum" pie pamatotiem apstākļiem aizdevuma un aizdevuma paredzamajai kapitāla atlaidei pamatsummas atmaksas uzsākšanas termiņu var atlikt uz laiku līdz 36 mēnešiem ar iespēju pagarināt vēl par 12 mēnešiem, nepārsniedzot šo noteikumu 18.punktā minēto termiņu.

26. Komersants sabiedrības “Altum” aizdevuma un aizdevuma paredzamajai kapitāla atlaidei pamatsummas atmaksu uzsāk ar brīdi, kad ir apstiprināts pieteikums kapitāla atlaidei. Aizdevuma paredzamajai kapitāla atlaidei pamatsummas atmaksu uzsāk, ja ne vēlāk kā šo noteikumu 25.punktā minētajā termiņā nav piešķirta kapitāla atlaide vai šo noteikumu 22.4.punktā minētajā gadījumā.

27. Ja tiek pārkāptas Komisijas regulas Nr. 651/2014 prasības, atbalsta saņēmējam ir pienākums atmaksāt sabiedrībai “Altum” visu projekta ietvaros saņemto nelikumīgo komercdarbības atbalstu, kas sniegts saskaņā ar Komisijas regulu Nr. 651/2014 atbilstoši Komercdarbības atbalsta kontroles likuma IV un V nodaļas nosacījumiem.

**III. Finansējuma pieteikuma iesniegšanas un apstiprināšanas kārtība**

28. Paziņojumu par finansējuma pieteikumu iesniegšanu, iesniegšanas pārtraukšanu vai izbeigšanu LIAA, saskaņojot ar Ekonomikas ministriju un sabiedrību “Altum”, izsludina LIAA tīmekļa vietnē. Paziņojumā par finansējuma pieteikumu iesniegšanu norāda pieejamo finansējumu, pieteikuma finansējumam veidlapu un finansējuma pieteikumu iesniegšanas sākuma un beigu termiņu. Pirmais uzsaukums tiek nodrošināts pēc 3 mēnešiem pēc šo noteikumu spēkā stāšanās.

29. Lai saņemtu finansējuma pieprasījuma izvērtējumu, komersants iesniedz LIAA šādus dokumentus, kurus LIAA nodod sabiedrībai “Altum”:

29.1. aizpildītu pieteikuma finansējumam veidlapu, kurā norādīts saimnieciskās darbības veicēja nosaukums, nodokļu maksātāja reģistrācijas numurs, juridiskā adrese, e-pasta adrese un klasifikācijas kods atbilstoši Saimniecisko darbību statistiskās klasifikācijas Eiropas Kopienā 2. redakcijai (NACE 2. red.);

29.2. investīciju projekta biznesa plānu. Biznesa plānam jāsatur vismaz šādas komponentes: mārketinga stratēģiju, produkta aprakstu, informāciju par plānoto naudas plūsmu, izejvielas un to piegādātājus, produktus un pircējus, ražošanas tehnoloģiskā procesa aprakstu, ekonomisko efektu no investīcijām un citu pieprasīto informāciju, kas nepieciešama šajā punktā minēto dokumentu precizēšanai un pamatošanai;

29.3. investīciju projekta aprakstu. Minētajā aprakstā norāda informāciju par:

29.3.1. prioritāro investīciju projekta sektoru, kurā tiek veikti ieguldījumi;

29.3.2. plānoto ieguldījumu apmēru un projekta īstenošanas vietu (t.sk. kadastra nodalījuma numuru), pievienojot dokumentus par projekta īstenošanai nepieciešamā finansējuma pieejamību. Projekta īstenošanas vieta šo noteikumu izpratnē ir vieta, kur komersants ražo savu produkciju vai sniedz pakalpojumus. Projektu var īstenot vairākās adresēs, ja šajās adresēs ir izvietota vienota ražošanas vai pakalpojumu sniegšanas ķēde;

29.3.3. ja nekustamais īpašums tiek nomāts, iesniegt dokumentus, kas pierāda atbilstību šo noteikumu 13.3.1. un 19.3.apakšpunktam;

29.3.4. projekta īstenošanas laika ietvaru, tai skaitā investīciju projekta īstenošanas laiku;

29.3.5. plānoto darba vietu, kas tiks izveidotas investīciju projekta īstenošanas rezultātā, skaitu, uzskaitījumu un tajās nepieciešamās kompetences investīciju projekta īstenošanai, kā arī informāciju par plānoto vidējo mēneša darba samaksas bruto apmēru (paredzamo algu izmaksu apmēru);

29.3.6. plānoto preču un pakalpojumu eksporta apjomu pēc projekta īstenošanas pabeigšanas, sniedzot ziņas par plānotajiem eksporta tirgiem un preču un pakalpojumu segmentiem, kas tiks nodrošināti projekta īstenošanas rezultātā;

29.3.7. plānoto ieguldījumu apjomu pētniecībā un attīstībā pēc investīciju projekta īstenošanas (ja šādi ieguldījumi ir plānoti);

29.3.8. plānotos sasniedzamos rādītājus atbalsta kapitāla atlaides saņemšanai saskaņā ar šo noteikumu punktu, kuru sasniegšanu uzrauga LIAA;

29.4. informāciju par komersanta iepriekš saņemto atbalstu sākotnējo ieguldījumu projektiem un saņemto *de minimis* atbalstu, kā arī informāciju par citu atbalsta programmu vai individuālo atbalsta projektu ietvaros iesniegtajiem pieteikumiem atbalsta saņemšanai sākotnējiem ieguldījumiem, par kuriem atbildīgā institūcija ir vai nav pieņēmusi lēmumu, norādot atbalsta piešķiršanas datumu, atbalsta sniedzēju, atbalsta programmu un plānoto vai piešķirto atbalsta summu un intensitāti, lai gūtu pārliecību par kumulācijas normu korektu izpildi;

29.5. komersanta parakstītu apliecinājumu, ka tas nav veicis un neveiks Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 16. punktā norādītās darbības, kuras definētas Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 61.a punktā un apliecinājumu , ka saskaņā ar Komisijas Regulas Nr.651/2014 2.panta 18.punkta c) apakšpunktu, ka uzņēmumam netiek piemērota kolektīva maksātnespējas procedūra, vai tas neatbilst savas valsts tiesību aktos noteiktiem kritērijiem, lai tam pēc kreditoru pieprasījuma piemērotu kolektīvu maksātnespējas procedūru ievērošanu.

30. LIAA veic finansējuma pieprasījuma izvērtēšanu prioritāro investīciju projekta un kapitāla atlaides kritēriju atbilstībai un iesniedz to sabiedrībai “Altum”.

31. Sabiedrība “Altum” veic finansējuma pieprasījuma izvērtēšanu.

32. Sabiedrība "Altum" izvērtē komersanta finansējuma pieprasījumu, pamatojoties uz iesniegtajiem šo noteikumu 29. punktā minētajiem dokumentiem, LIAA sniegto informāciju, un informāciju, kas pieejama publiskajās informācijas sistēmās, finansējot tikai tādas darbības, kuras sabiedrība "Altum" ir atzinusi par ekonomiski dzīvotspējīgām, tai skaitā izvērtējot saimnieciskās darbības veicēja biznesa idejas potenciālu un ilgtspēju, projekta īstenošanai nepieciešamo līdzfinansējumu, nodrošinājuma struktūru un likviditāti, saimnieciskās darbības veicēja esošo un nākotnes finanšu situāciju, zināšanu un pieredzes atbilstību, kā arī analizējot identificētos uzņēmējdarbības riskus un citus faktorus saimnieciskās darbības veicēja aizdevuma kvalitātes noteikšanai, tostarp nodrošinot pamatotas projekta līdzfinansējuma un nodrošinājuma koeficienta attiecības piemērošanu.

33. Ikvienu sākotnējo ieguldījumu, kuru tas pats saņēmējs (grupas līmenī) ir sācis triju gadu laikā no dienas, kad sākti darbi pie cita atbalstītā ieguldījuma tajā pašā Statistiski teritoriālo vienību nomenklatūras 3. līmeņa reģionā, uzskata par daļu no vienota ieguldījumu projekta. Ja šis vienotais ieguldījumu projekts ir lielu ieguldījumu projekts saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 52. punktu, neatkarīgi no tā, vai ieguldījumus veic vidēja vai liela kapitālsabiedrība atbalstu šo noteikumu ietvaros piešķir ievērojot šādus nosacījumus:

 33.1. 35 procentus no attiecināmo izmaksu summas piemēro projektam līdz 50 miljoniem *euro*;

33.2. 17,5 procentus no attiecināmo izmaksu summas piemēro projekta daļai no 50 līdz 100 miljoniem *euro*;

33.3. 0 procentus no attiecināmo izmaksu summas piemēro projekta daļai, kas pārsniedz 100 miljonus *euro*.

34. Šo noteikumu ietvaros finansējumu komersantam piešķir, ievērojot Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 5. punktā minētos nosacījumus.

**IV. Subsīdijas ekvivalenta aprēķināšana un atbalsta kumulācija**

35.  Aizdevumam aprēķina subsīdijas ekvivalentu un nosaka kapitāla atlaides apmēru, kuras subsīdijas ekvivalents ir vienāds ar saimnieciskās darbības veicējam piešķirtās kapitāla atlaides apmēru. Aizdevumu subsīdijas ekvivalentu aprēķina kopā par visu atbalsta periodu (tai skaitā aizdevuma pagarinājuma), faktiski piemērojamo procentu summu, atskaitot no procentu summas, kura jāmaksā saskaņā ar Eiropas Komisijas konkrētajam periodam noteikto bāzes likmi, kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam (bāzes un risku likmes publicētas Eiropas Komisijas Konkurences ģenerāldirektorāta tīmekļvietnē un šo noteikumu pielikumā) un kapitāla atlaides, nodrošinot Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 5. pantā noteiktos atbalsta pārredzamības nosacījumus.

36. Atbalstu, kas piešķirts saskaņā ar šiem noteikumiem:

36.1. var apvienot ar citu valsts atbalstu, kura atbalstāmās izmaksas nav nosakāmas, nepārsniedzot šajos noteikumos paredzēto finansējuma intensitāti un apmēru un nepārsniedzot maksimālā publiskā finansējuma apmēru vai maksimālo robežvērtību, kas noteikta citā valsts atbalsta programmā, individuālā atbalsta projektā vai Eiropas Komisijas lēmumā;

36.2. par vienām un tām pašām atbalstāmajām izmaksām, nedrīkst apvienot ar atbalstu, kuru sniedz saskaņā ar Eiropas Komisijas lēmumiem, kas pieņemti atbilstoši Komisijas 2020. gada 19. marta paziņojumam "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863);

36.3. var apvienot ar citas atbalsta programmas vai individuālā atbalsta projekta ietvaros piešķirto finansējumu, tai skaitā ar *de minimis* atbalstu, ievērojot nosacījumu, ka šo noteikumu ietvaros piešķirtais finansējums kopā ar citas atbalsta programmas vai individuālā atbalsta projekta ietvaros piešķirto finansējumu nepārsniedz maksimāli pieļaujamo reģionālā finansējuma intensitāti:

36.3.1. lielajiem komersantiem – 35 %;

36.3.2. vidējiem komersantiem – 45 %;

36.4. nedrīkst apvienot ar reģionālo atbalstu citu reģionālo atbalsta projektu vai programmu ietvaros attiecībā uz atbalstu algu izmaksām.

**V. Atbalsta uzskaite, neatbalstāmās nozares un darbības**

37. Sabiedrība "Altum":

37.1. nodrošina informācijas uzskaiti par sniegto finansējumu un glabā to 10 gadus no dienas, kad šo noteikumu ietvaros ir piešķirts pēdējais atbalsts atbilstoši Komisijas regulas Nr. 651/2014 12. pantam, un informāciju pēc pieprasījuma iesniedz Eiropas Komisijā;

37.2. nodrošina komercdarbības atbalsta nosacījumu uzraudzību;

37.3. informāciju par šo noteikumu ietvaros izsniegto atbalstu publicē atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 9. panta 1. un 4. punktā noteiktajām publicitātes pasākumu prasībām atbilstoši normatīvajam aktam par kārtību, kādā publicē informāciju par sniegto komercdarbības atbalstu un piešķir un anulē elektroniskās sistēmas lietošanas tiesības.

37.4. publicē savā tīmekļvietnē visu saimnieciskās darbības veicēju, kuri šo noteikumu ietvaros ir saņēmuši aizdevumu, sarakstu, kurā norāda saimnieciskās darbības veicējam piešķirtā aizdevuma un kapitāla atlaides apmēru.

38. Komersants nodrošina informācijas uzskaiti par sniegto finansējumu un glabā to 10 gadus no dienas, kad šo noteikumu ietvaros ir piešķirts atbalsts atbilstoši Komisijas regulas Nr. 651/2014 12. pantam, un informāciju pēc pieprasījuma iesniedz Eiropas Komisijā.

39. Komersants pieteikumā finansējumam pamato un projekta īstenošanas laikā nodrošina darbības vai izmaksu nošķiršanu saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 3. punktu, ja tas vienlaikus darbojas saskaņā ar šiem noteikumiem atbalstāmajās un neatbalstāmajās nozarēs un darbībās.

40. Finansējumu nepiešķir šādām darbībām, nozarēm un saimnieciskās darbības veicējiem:

40.1. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 2. punkta "c" un "d" apakšpunktā noteiktajām darbībām;

40.2. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 3. punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 8., 9., 10. un 11. punktā noteiktajām definīcijām;

40.3. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "a" un "b" punktā noteiktajām nozarēm:

40.3.1. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "a" punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 13., 43. un 44. punktā noteiktajām definīcijām un kuģubūvei, kas tiek definēta kā pašpiedziņas komerciālo kuģu būve. Pašpiedziņas komerciālie kuģi ir tādi kuģi, kuriem, izmantojot savu paša dzinējspēku un vadību, ir visas īpašības, lai tie būtu piemēroti patstāvīgai kuģošanai atklātā jūrā vai pa iekšzemes ūdensceļiem, un kuri pieder pie vienas no šādām kategorijām:

40.3.1.1. jūras kuģi, kas nav mazāki par 100 bruto tonnām, un līdzvērtīga izmēra iekšzemes ūdensceļu kuģi, ko izmanto pasažieru un (vai) preču pārvadāšanai;

40.3.1.2. jūras kuģi, kas nav mazāki par 100 bruto tonnām, un līdzvērtīga izmēra iekšzemes ūdensceļu kuģi, ko izmanto īpašu pakalpojumu sniegšanai (piemēram, bagarkuģi un ledlauži);

40.3.1.3. velkoņi, kuru jauda nav mazāka par 365 kW;

40.3.1.4. šo noteikumu 43.3.1.1., 43.3.1.2. un 43.3.1.3. apakšpunktā minēto kuģu nepabeigti korpusi, kas ir peldoši un pārvietojami;

40.4. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "b" punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 45. un 130. punktā noteiktajām definīcijām;

40.5. Komisijas Regulas Nr.651/2014 14.panta 17.punktā minētajiem nozaru ierobežojumiem;

40.6. ieroču un munīcijas tirdzniecībai (NACE 2. red. grupa 47.78 "Citur neklasificēta jaunu preču mazumtirdzniecība specializētajos veikalos");

40.7. tabakas izstrādājumu ražošanai un tirdzniecībai (NACE 2. red. 12. nodaļa "Tabakas izstrādājumu ražošana", grupa 46.35 "Tabakas izstrādājumu vairumtirdzniecība" un grupa 47.26 "Tabakas izstrādājumu mazumtirdzniecība specializētajos veikalos");

40.8. alkohola tirdzniecībai (NACE 2. red. grupa 46.34 "Dzērienu vairumtirdzniecība" un grupa 47.25 "Alkoholisko un citu dzērienu mazumtirdzniecība specializētajos veikalos");

40.9. azartspēlēm un derībām (NACE 2. red. 92. nodaļa "Azartspēles un derības");

40.10. finanšu un apdrošināšanas darbībai (NACE 2. red. K sadaļa "Finanšu un apdrošināšanas darbības");

40.11. operācijām ar nekustamo īpašumu (NACE 2. red. L sadaļa "Operācijas ar nekustamo īpašumu", grupa 68.1 "Sava nekustama īpašuma pirkšana un pārdošana" un grupa 68.31 "Starpniecība darbībā ar nekustamo īpašumu");

40.12. aizdevumu refinansēšanai un restrukturēšanai;

40.13. uzsāktu projektu īstenošanai.

**VI. Noslēguma jautājums**

41. Lēmuma par atbalsta piešķiršanu beigu termiņš ir 2021.gada 31.decembris.

Ministru prezidents A. K. Kariņš

Ekonomikas ministrs J.Vitenbergs